als_Latn dik_Latn sag_Latn
Në janar të vitit 2012 gjeti marrëveshjen me Galianin, por ishte Berluskoni ai që bëri hapin pas. Tani “Apashi” duket se nuk i fal kuqezinjtë dhe i shënon rregullisht në shtëpinë e tyre
Juxhin Dalipaj
Ka qenë vetëm janari i vitit 2012, por duket sikur ka kaluar një jetë. Galiani dhe Tevez në drekë së bashku në një restorant në Rio de Zhaneiro. Argjentinasi, i cili praktikisht ishte jashtë skuadrës së Mançester Sitit, ishte i destinuar për Milanin në vallen e sulmuesve që do të shikonte Aleksandre Paton të transferohej tek Paris SG. Më pas ka ardhur hapi pas nga Berluskoni, Pato qëndron te Milani edhe për një tjetër sezon të pasur me dëmtime dhe pa gola, kurse Tevez i bashkohet Juventusit në merkaton e verës së 2013-s pas një tjetër tentative të dështuar të drejtuesve të Milanit për ta bindur.
Tani, ajo foto që i bënte të gjithë të besonin për një marrëveshje mes Milanit dhe Tevezit, qëndron në mendjet e milanistëve, të cilët hamendësojnë se si mund të kishte ndryshuar historia e kuqezinjve me argjentinasin në krye të sulmit të tyre. Nga ana tjetër juventinët qeshin me atë foto dhe i gëzohen faktit që Tevezi e ka bërë Milanin prenë e tij të preferuar. Deri më tani numri 10 i bardhezinjve ka shënuar dy herë kundër Milanit dhe në të dyja rastet në “San Siro”, në atë që mund të kishte qenë stadiumi i tij. Goli i sezonit të kaluar ishte një silurë nga jashtë zone, ndërkohë që këtë herë me një prekje të lehtë për të mposhtur Abiatin nga shumë afër. Shënon në të gjitha mënyrat dhe duket sikur ka gjetur një mënyrë për t’i thënë Milanit “shiko se çfarë ke humbur”.
Tevez- “Prisnim një ndeshje shumë të vështirë, sepse Milani vinte pas dy fitoreve, por ne ishim të bindur se mund të zhvillonim një ndeshje të madhe dhe ia dolëm mbanë. Pozicioni im në fushë? Më pëlqen të luaj kështu. E dija që nuk mund të bëja shumë gjëra, sepse De Jong më priste aty, ndaj m’u desh të lëvizja përreth zonës. Por më pas erdhi goli, që ia dedikova djalit tim”. Më pas Tevez premton se do të vazhdojë te jap me të mirën për kampionët e Italisë. “Unë gjithmonë përpiqem të jap më të mirën. Tifozët e Juventusit më bëjnë të ndihem si në shtëpi, kjo gjë më bën të lumtur. Qëllimi im është të shënoj gola dhe përsëri të jem pjesë e ekipit kombëtar. Dëshira ime e madh është të luajë për kombëtaren dhe vetëm me lojë të mirë mund të luash për kombëtaren.”
Konfirmohet dëmtimi
Kaseres dyshohet për tërheqje muskulore
Juventusi ka konfirmuar se Martin Kaseres vuan nga një dëmtim muskulor, por më shumë teste janë të nevojshme për të përcaktuar shkallën e dëmtimit. Lojtari i kombëtares uruguajiane është dëmtuar në pjesën e parë të fitores 1-0 kundër Milanit, ndërkohë që dje stafi mjekësor i bardhezinjve ka konfirmuar dëmtimin muskulor në kofshën e majtë. Më shumë lajme priten në vazhdim kur të kenë përfunduar të gjitha testimet, por sipas raporteve të para të mediave italiane supozohet se mund të bëhet fjalë për një tërheqje muskulore dhe Kaseres mund të qëndrojë jashtë fushave për disa javë. Në këtë mënyrë duket se nuk do të jetë në dispozicion të trajnerit për ndeshjen e Serisë A kundër Çezenës të mërkurën. Ky do të jetë një lajm jo i mirë për trajnerin Masimiliano Alegri, i cili ka të dëmtuar edhe Andrea Barzalin, Andrea Pirlo dhe Luka Marrone.
Faza difensive
Bonuçi: Milani nuk bëri pothuajse asgjë
Leonardo Bonuçi ka komentuar për mikrofonat e “JuventusTV” fitoren e bardhezinjve kundër Milanit: “Kemi treguar se jemi një skuadër e fortë, me karakter, e cila respektohet edhe në ‘San Siro’ përpara një Milani që vinte me entuziazëm të lartë pas fitoreve në dy ndeshjet e para. Kemi qenë të zotët në mbylljen e kundërsulmeve të tyre, sepse ata në këtë mënyrë e kishin ndërtuar ndeshjen. Markimi ka funksionuar në perfeksion dhe ata nuk bënë pothuajse asgjë.”
Kapiteni
Bufon: Të denjë për ngjyrat që mbrojmë
“Një paraqitje madhështore e denjë për ngjyrat tona! Faleminderit të gjithë tifozëve që kanë ardhur për të na mbështetur në Milano!”, – ka qenë postimi i publikuar në Tëitter nga Xhanluixhi Bufon, portieri dhe kapiteni i Juventusit, pas fitores në “San Siro” kundër Milanit.
Mbrojtësi
Lihtshtainer: Një fitore e rëndësishme
Juventusi të shtunën në mbrëmje ka fituar ndeshjen e parë të madhe të këtij sezoni. Bardhezinjtë i janë imponuar Milanit me lojën e tyre dhe në fund kanë arritur të fitojnë me një rezultat minimal. Stefan Lihtshtainer, nëpërmjet llogarisë së tij në Facebook, ka folur për sfidën e fituar nga Juventusi: “E bukur dhe mbi të gjithë e rëndësishme kjo fitore kundër Milanit! Forca Juventus!”
Ish-lojtari
Takinardi: Prisja një Milan më kurajoz
I ftuar në një emision televiziv pas ndeshjes Milan-Juventus, ish mesfushori i bardhezinjve Alesio Takinardi ka analizuar paraqitjen e kuqezinjve: “Milani ka luajtur shumë i tërhequr. Mund të kishte shfrytëzuar më mirë faktin që luante në shtëpinë e vet, entuziazmin e të gjithëve dhe mund të kishte treguar pak më shumë kurajo. Kuqezinjtë mund të kishin bërë më mirë. Lojtarët e krahut mendonin vetëm për fazën mbrojtëse. Prisja të shikoja një Milan me më shumë kurajo.”
als_Latn ceb_Latn als_Latn als_Latn als_Latn als_Latn als_Latn als_Latn ast_Latn als_Latn als_Latn run_Latn als_Latn als_Latn als_Latn als_Latn als_Latn als_Latn als_Latn als_Latn